b"\n_START_ARTICLE_\nNaveta d'enterrament\n_START_SECTION_\nEstrucutres anteriors a les navetes d'enterrament\n_START_PARAGRAPH_\nEn els \xc3\xbaltims anys alguns investigadors han proposat que les navetes d\xe2\x80\x99enterrament s\xc3\xb3n una evoluci\xc3\xb3 de les estructures funer\xc3\xa0ries anteriors localitzades a la zona sud-est de l\xe2\x80\x99illa, els d\xc3\xb2lmens. Aquesta evoluci\xc3\xb3, per\xc3\xb2, no \xc3\xa9s directa i s\xe2\x80\x99han documentat el que podrien ser un seguit d\xe2\x80\x99edificis intermedis entre el dolmen i la naveta pr\xc3\xb2piament dita. Ens referim als sepulcres de triple parament o proto-navtetes i a les navetes de planta circular._NEWLINE_El primer tipus constructiu es va documentar a inicis del segle XXI als jaciments de Son Olivaret i Ses Arenes de Baix. Totes dues construccions es desenvolupen a partir d'una cambra central de forma ovalada, la qual es troba envoltada per tres filades conc\xc3\xa8ntriques de grans pedres que tindrien la funci\xc3\xb3 de subjectar el t\xc3\xbamul de terra que cobriria l\xe2\x80\x99estructura. Sembla que aquests monuments funeraris s\xc3\xb3n for\xc3\xa7a similars als d\xc3\xb2lmens tot i que destaca el canvi en la forma de la cambra i el passad\xc3\xads d\xe2\x80\x99entrada: en el cas de Son Olivaret i Ses Arenes de Baix s\xe2\x80\x99ha documentat que no tenen llosa perforada. Cronol\xc3\xb2gicament es varen utilitzar entre el 1700 i el 1300 aC coincidint amb el final de l'\xc3\xbas dels d\xc3\xb2lmens._NEWLINE_Les navetes de planta circular tamb\xc3\xa9 s\xe2\x80\x99assemblen als d\xc3\xb2lmens, presenten una cambra rectangular i un passad\xc3\xads d\xe2\x80\x99entrada amb una llosa perforada que separa la cambra del corredor. La gran difer\xc3\xa8ncia recau en que el t\xc3\xbamul de terra del dolmen \xc3\xa9s substitu\xc3\xaft en aquests edificis per un recobriment amb pedres, fet que fa m\xc3\xa9s plausible l\xe2\x80\x99evoluci\xc3\xb3 cap a les navetes d\xe2\x80\x99enterrament. Alguns exemples d\xe2\x80\x99aquest tipus d\xe2\x80\x99edificis s\xc3\xb3n: Biniac-l\xe2\x80\x99Argentina, Torrellisar, etc.\n_START_SECTION_\nNavetes d'enterrament\n_START_PARAGRAPH_\nTant si l'evoluci\xc3\xb3 interna va ser a partir dels models descrits anteriorment o no, la naveta d\xe2\x80\x99enterrament \xc3\xa9s el monument funerari m\xc3\xa9s monumental i exclusiu solament de l\xe2\x80\x99illa de Menorca, que va ser utilitzat entre el 1050 i el 850 aC. _NEWLINE_Es tracta d\xe2\x80\x99un edifici amb una tipologia variada: la majoria d\xe2\x80\x99estructures s\xc3\xb3n de planta allargada com la d\xe2\x80\x99es Tudons, algunes presenten dos pisos comunicats i d\xe2\x80\x99altres nom\xc3\xa9s un; unes tenen el passad\xc3\xads d\xe2\x80\x99entrada constru\xc3\xaft amb lloses i en d\xe2\x80\x99altres l\xe2\x80\x99acc\xc3\xa9s es fa a trav\xc3\xa9s d\xe2\x80\x99una llosa perforada (recordant els antics d\xc3\xb2lmens). A dia d\xe2\x80\x99avui, l\xe2\x80\x99arqueologia no pot respondre a qu\xc3\xa8 es deu aquesta diversitat tipol\xc3\xb2gica, per\xc3\xb2 a partir de les datacions sembla que no es poden establir difer\xc3\xa8ncies cronol\xc3\xb2giques._NEWLINE_El fet que les actuacions arqueol\xc3\xb2giques dutes a terme en aquestes navetes es fessin seguint metodologies antigues, i que la visibilitat de les estructures arreu del territori ha provocat que hagin estat objecte d\xe2\x80\x99espoli, fa que la informaci\xc3\xb3 que tenim a dia d\xe2\x80\x99avui sobre aquestes estructures, els individus inhumats en elles, els rituals que s\xe2\x80\x99hi portaven a terme, etc., siguin parcials i poc aclaridores. _NEWLINE_Malgrat aquesta manca d\xe2\x80\x99informaci\xc3\xb3 podem destacar que s\xe2\x80\x99ha documentat una major pres\xc3\xa8ncia d\xe2\x80\x99objectes d\xe2\x80\x99aixovar que en els sepulcres anteriors tot i que sembla que hi ha una certa continu\xc3\xaftat. Ens referim a botons triangulars d\xe2\x80\x99os, gran quantitat de cer\xc3\xa0mica, punxons, bra\xc3\xa7alets, ganivets, puntes de llan\xc3\xa7a, o denes bic\xc3\xb2niques._NEWLINE_Rep aquest nom per la semblan\xc3\xa7a a una nau cap per avall.\n_START_SECTION_\nCandidatura de la Menorca Talai\xc3\xb2tica a patrimoni mundial\n_START_PARAGRAPH_\nActualment, una selecci\xc3\xb3 de jaciments prehist\xc3\xb2rics de Menorca opten a ser declarats patrimoni de la humanitat per la UNESCO, sota el nom de Menorca Talai\xc3\xb2tica. Els jaciments en q\xc3\xbcesti\xc3\xb3 s\xc3\xb3n: Necr\xc3\xb2polis de Cala Morell, Naveta des Tudons, Es Castell\xc3\xa0s des Caparrot de Forma, Ses Roques Llises, Trepuc\xc3\xb3, Poblat talai\xc3\xb2tic de Torralba d'en Salort, Cova des C\xc3\xa0rritx, Taula de Torrellisar, Hipogeu de Torre del Ram, Hipogeus de Biniai Nou, Monument de na Comerma de sa Garita, Naveta de Biniac Oriental, Navetes de Rafal Rub\xc3\xad, Necr\xc3\xb2polis i Es Castellet de Calescoves, Poblat de Son Mercer de Baix, Poblat talai\xc3\xb2tic de Binissaf\xc3\xballer, Poblat talai\xc3\xb2tic de Montef\xc3\xad, Sa Cudia Cremada, Poblat talai\xc3\xb2tic de Sa Torreta, Poblat talai\xc3\xb2tic de Sant Agust\xc3\xad, Poblat talai\xc3\xb2tic de Torrellafuda, Poblat talai\xc3\xb2tic de Torretrencada, Sala hip\xc3\xb2stila des Galliner de Madona, So na Ca\xc3\xa7ana, Sepulcre de Son Olivaret, Talaiot de Torell\xc3\xb3, Talaiot de Trebal\xc3\xbager, Poblat de Cala Morell, Torre d'en Galm\xc3\xa9s, Cornia Nou"